ZAAN 'LƐTRƐ ꞊LWA 'LA YƆƆNDIA‑
Zaan a 'lɛtrɛ ꞊lwa mi 'ɛ ŋgblo
Mɛɛ mu 'ɛ ‑wa ꞊pia dɔɔ Zaan 'la 'yaa‑ 'ke Zesu a winbɔwo mi 'le 'bhɛ ‑ja yaalɛ Efɛzi ‑wa 'ɛ ta. 'Bhɛɛ‑ 'duŋ‑, Pɔlu ‑le 'a ꞊nɔɔ Zesu ‑za 'ɛ zibwa‑. ‑Ayile, Zaan 'bhɔle‑ Efɛzi, 'kee‑ klɛle‑ ‑a nɔɔ‑ Zesu 'yi mu ‑lɛ mu 'ɛ waa zilɛɛ‑ mi 'le. 'Bhɛla‑ ‑zayile, ‑e 'bhɛ ꞊nɔɔ Zesu 'yi mu 'ɛ sii dɔɔ «'Ŋ 'nɛ mu». Zaan 'lɛtrɛ yaga ‑la ꞊dia. ‑A ꞊lwa mi 'ɛ, yaa 'bhɛ 'kpalɛ‑ mɛɛ 'kedo‑ 'kpɔ ni, 'bhɛ 'pegee yaa 'bhɛ 'kpalɛ‑ Zesu 'yi mu ‑lɛ 'kedo‑ 'kpɔ ni; 'duŋ‑ ‑e 'bhɛ ꞊dia Zesu 'yi mu ‑lɛ mu 'kpɛn ‑la ni.
‑E ‑jan gaan ‑gbɛnɛ plɛ 'la ꞊woa 'bhɛ 'lɛtrɛ 'ɛ 'yi 'mu ‑le ‑gɛ: (1 Zaan 1) Zaan 'a ꞊pia Zesu 'yi mu 'ɛ ni dɔɔ ‑o dɔ zi ‑lɛdɔɔle 'ɛ 'bhɛɛ‑ zi. 'Bhɛ 'yi ‑le dɔɔ ‑woo kpa Mɛɛzan Zesu 'yi, 'bhɛɛ‑ ‑o ‑za sɔ 'eke‑ ni.
‑E ‑jan gaan plɛ mi 'la ꞊woa 'bhɛ ‑le dɔɔ ‑woo ‑yrɛkpa' ‑o 'gbu ba bhla ma mɛɛ daan mu 'ɛ ma (1 Zaan 2.18-29; 4.1-6).
1
Zesu a ‑Jan 'ɛ bole ‑yrɛ ma ‑si na mɛɛ ni
1 'Kee‑ san 'drunyan zisan' bhla 'ɛ ma, ‑Jan 'Nrale‑ 'la bole ‑yrɛ ma ‑si na mɛɛ ni 'bhɛ 'yaa‑ ye. 'Bhɛɛ‑ 'duŋ‑ 'o 'bhɛ ‑Jan 'ɛ ꞊maa, 'bhɛ 'pegee‑ 'wa ꞊ya 'o 'yrɛbhɛ‑ mu 'le, 'woo 'yrɛkpa ‑a ta kplankplan, 'bhɛɛ‑ 'o ꞊kwan ‑a ma 'o gbɛ mu 'le. 2 Mɛɛ 'la zan ‑yaa bole ‑yrɛ ma ‑si na mɛɛ ni 'bhɛ 'pwɛla‑ ‑a ‑yi. 'Yele‑ ‑yaa bole ‑yrɛ ma ‑si 'la ‑daŋ' 'laa ‑o 'bhɛ ma 'bhɛ ‑le, 'bhɛɛ‑ 'yele‑ ‑yaa 'o Dɛ ‑din 'waati 'ɛ 'kpɛn ba, 'bhɛɛ‑ ‑e ‑pwɛla ‑a ‑yi 'o ni. 'Bhɛla‑ ‑zayile 'woo‑ ‑a 'srɛya‑ klɛ 'zi 'ka ni. 3 'O mɔɔ pɛ 'la ꞊ya, 'bhɛɛ‑ 'ke 'wa ꞊maa, 'o mɔɔ 'bhɛ ‑la 'wo 'zi 'ka ni 'ezin‑; 'kooko‑ 'o 'pegee 'ka mu klɛ 'kpaledomaya 'yi. 'Bhɛɛ‑ ‑kɔɔ' 'pegee ‑kɔɔ' Dɛ, 'bhɛɛ‑ ‑a Gbe Zesu Krisi klɛ 'kpaledomaya 'yi. 4 'Bhɛ 'yi, 'o 'bhɛ ‑za mu 'ɛ 'sɛwɛdɛ 'zi 'ka ni, 'kooko‑ ‑kɔɔa' zrukpaaleya 'ɛ ‑lɛpa'.
'Taawole 'tɛbhile ba', 'bhɛɛ‑ 'ploole‑ ‑za 'yɔɔ‑ klɛle ma
5 'O ‑jan 'la ꞊maa Zesu Krisi 'lii, 'bhɛɛ‑ 'ke 'woo‑ 'bhɛ 'wo zii' 'ka ni, 'bhɛ ‑le ‑gɛ: ‑Waanbhaa' ‑o 'ke 'tɛbhile 'le, 'bhɛɛ‑ ‑gblo do 'kpɔ 'laa ‑o ‑a ‑yi. 6 'Ke ‑kɔɔ' 'a ꞊pia dɔɔ ‑kɔɔ' 'pegee 'yee‑ ‑Waanbhaa' ‑o 'kpaledomaya 'yi, 'bhɛɛ‑ 'ke ‑kɔɔ' ‑gblo 'yi za mu klɛ 'zi, 'bhɛ bhla 'ɛ ba ‑kɔɔ' ‑o 'ke bhlanii‑ mu 'le, 'bhɛɛ‑ ‑kɔɔ' 'laa ‑o 'taawo zii' wlan ta. 7 'Duŋ‑, 'ke ‑kɔɔ' 'taawo zii' 'tɛbhile ba 'bhii‑ 'yee‑ ‑Waanbhaa' 'gbu ‑o 'ke 'tɛbhile 'le gɔnɛ‑ 'la gbɛɛn‑, ‑kɔɔ' 'kpɛn ‑o 'kpaledomaya 'yi ‑kɔɔ' 'pegee ‑kɔɔ' 'yɔɔn mu 'ɛ 'le; 'bhɛɛ‑ 'bhɛ klɛgbɛya 'ɛ 'yi, ‑a Gbe Zesu yiɛn 'ɛ 'bhɛ ‑kɔɔa' ‑za 'yɔɔ‑ mu 'ɛ 'kpɛn go, 'bhɛɛ‑ 'bhɛ ‑kɔɔ' klɛ 'weŋ.
8 'Ke ‑kɔɔ' 'a ꞊pia dɔɔ ‑za 'yɔɔ‑ laa ‑o ‑kɔɔ' 'yi, ‑kɔɔ' ‑o ‑kɔɔ' 'gbu 'yini zii' 'bhɛɛ‑ gbɛɛn‑ bhe, 'bhɛɛ‑ wlan 'laa ‑o ‑kɔɔ' 'yi. 9 'Ke ‑kɔɔ' ‑kɔɔa' ‑za 'yɔɔ‑ mu 'ɛ ‑dwa ‑Waanbhaa' ‑yrɛ ꞊la, 'bhɛɛ‑ 'ke ‑kɔɔ' ‑o ꞊pia ‑a ni kpataakpa, ‑e nu ‑kɔɔa' ‑za 'yɔɔ‑ mu 'ɛ ma ‑sroma 'yanlɛ‑, 'bhɛ 'pegee ‑e nu ‑kɔɔ' klɛza 'yɔɔ‑ mu 'ɛ 'kpɛn golɛ ‑kɔɔ' 'yi, 'bhɛɛ‑ ‑e ‑kɔɔ' klɛ 'weŋ. ‑Amasrɔyi, ‑Waanbhaa' ‑liijan' ‑o do, 'bhɛɛ‑ ‑a ‑lɛdɔɔle ‑o. 10 'Duŋ‑, 'ke ‑kɔɔ' 'a ꞊pia dɔɔ ‑kɔɔ' 'laa ‑za 'yɔɔ‑ klɛlɛ, 'bhɛ 'yi, ‑kɔɔ' ‑Waanbhaa' klɛ 'ke bhlanii‑ 'le; 'bhɛɛ‑ yaa ‑jan 'ɛ 'kɛla ꞊woa ‑kɔɔ' 'laa dɔlɛ 'bhɛ ꞊la.